བདུན་ཚིགས་བདུན་དེ་ལ་བཞེ་བཅུ་ཞེ་དགུ་ཟེར་ཞིང་།གང་ལ་ཤེ་ན།འདས་པོ་ཚེ་འདས་ནས་ཉིན་གྲངས་དེ་དག་སོང་བས་མིང་དུ་ཆགས་ཤིང་།འདི་ནི་བདུན་ཚིགས་ཀྱི་མཐའ་དེ་ཡིན།བདུན་ཚིགས་ཀྱི་མཐའ་མ་འདིར་མཆོད་འབུལ་རྒྱས་ཤོས་དེ་བྱ་སྲོལ་ཡོད་པས་དེ་ཉིན་འདས་ཁྱིམ་དུ་བླ་མ་དགེ་འདུན་མང་ཙམ་གདན་དྲངས།དགའ་ཉེ་རྣམས་ཀྱང་འཛོམས།སྔོན་དུ་བསྔོ་ཞུར་སྦྱང་ཞུ་ཕུལ་རིགས་ཁང་ལ་སྦྱང་རྟགས་ཞེས་འདས་པོའི་སྐྱེ་རྟགས་ལྷ་སྐུ་ཇི་འདྲ་བ་བཞེངས་དགོས་བཀའ་ཕེབས་རིགས་ཀྱི་ལྷ་རྣམས་རབ་བྱུང་ན་གསེར་ཟངས་དང་།དངུལ་སྐུ་ལི་མ།འཇིམ་སྐུ་སོགས་རང་རང་འབྱོར་པར་གཞིགས་པའི་འབུར་སྐུ་བཞེངས་ཏེ་ཞལ་གསེར་དབྱེ་གཟུངས་འབུལ་དང་།ན་བཟའ་་སོགས་སྔོན་ཚུད་ཕུལ་ཟིན་བྱས་པ་དང་།ཡང་ན་ཞལ་ཐང་།མ་མཐར་ཡང་ཙ་ཀ་ལི་ཚུན་གང་འགྲུབ་བཞེངས་ཏེ་དེ་དག་བཤམས།དགའ་ཉེ་རྣམས་ནས་འཁྲུངས་རྟགས་ལ་སྙན་དར་ཕུལ།མཆོད་འབུལ།སྦྱང་ཞུ་སོགས་གྲ་སྒྲིག་སྔར་ལས་རྒྱས་པར་བྱེད།དགེ་འདུན་རྣམས་ནས་འཁྲུངས་རྟགས་ལ་ཁྲུས་གསོལ་དང་རབ་གནས་སྟབས་བདེ་ཞིག་དང་འབྲེལ་ཡི་དམ་གྱི་བདག་འཇུག་སྦྱང་ཆོག་སོགས་སྔར་ལྟར་མཛད།མཇུག་ཏུ་ཚོགས་འཁོར་རྒྱས་པ་བཤམས་འབུལ་གནང་།དེ་ཉིན་དགེ་འདུན་ལ་བསྙེན་བཀུར་གཟབ་རྒྱས་དང་དགའ་ཉེ་རྣམས་ལའང་རོགས་རམ་སྐུ་ངལ་དྲིན་གསབ་མཚོན་ཕྱིར་ཇ་ཆང་གསོལ་སྟོན་གང་གཟབ་འབུལ།དགའ་ཉེ་ནས་རོགས་རམ་གྱིས་སྔ་དྲོ་དང་།དགུང་རྒྱབ་ཉེ་སྐོར་ཁང་ཁག་ལ་སྙལ་ཤལ་དང་།ཞལ་གསེར་སྤྱན་དབྱེ།གསེར་ཀོང་བརྗེས་འབུལ།མཆོད་ཐིག་སོགས་རྒྱ་གང་ཆེ་མཛད་པར་ཕེབས།དེ་བཞིན་དམིགས་བསལ་དགོན་ཁག་ཆེ་ས་རེ་གཉིས་ལ་ཟུར་དུ་བསྙེན་འགྱེད་ཕུལ།ཉེ་སྐོར་ངན་སྤྲ་ཡོད་ཚད་ལ་སྤྲང་འགྱེད་རྒྱ་གང་ཆེ་བཏང་།དགེ་འདུན་རྣམས་ནས་མཇུག་ཏུ་སྨོན་ལམ་རྣམ་གསུམ་སོགས་བསྔོ་བ་སྨོན་ལམ་གྱི་རིམ་པ་གང་གཟབ་དང་།བསྟན་འབར་མ་སོགས་ཤིས་བརྗོད་ཀྱི་རིམ་པ་གང་རྒྱས་གནང་རྗེས་མཇུག་ནས་སྐུ་ཡོན་དང་མཇལ་དར་ཕུལ།དེ་བཞིན་དགའ་ཉེ་རྣམས་ལའང་ཚོགས་སྐལ་དང་།ཇ་ཆང་གསོལ་ཚིགས་བཏང་།རྗེས་འཇུག་ནས་མཇལ་དར་རེ་ཕུལ་ཏེ་ཚང་མ་སེམས་པ་རྗེས་དྲན་གྱི་བརྩེ་སྐྱོང་ཟུང་འབྲེལ་ངང་ནས་བཞི་བཅུ་ཞེ་དགུ་བར་གྱི་འདས་རྗེས་དགེ་འཇུག་གི་རིམ་པ་ལེགས་པར་ཟིན་པ་ཡིན་ཞིང་།འདི་དག་ནི་དཔལ་འབྱོར་གང་འཚམས་ཡོད་པའི་དབང་དུ་བྱས་པ་ཡིན་གྱི་འཁོས་ཁ་ཆུང་རིགས་ཀྱི་རྗེས་ཤུལ་ནས་ཀྱང་བདུན་ཚིགས་སོ་སོར་རྣམ་དཀར་གྱི་ས་བཅད་མཚོན་པ་ཙམ་རེ་ངེས་པར་བྱས་ནས་འདས་གསོན་ཚང་མར་ཕན་པར་འགྱུར་བའི་ཁྱད་པར་ཡོད་ཅེས་གྲགས་སོ།